Stemningin á tónlistarhátíðinni Secret Solstice var mögnuð í gær . Allt fór vel fram og allir voru í góðu skapi . Flottasta kvöldið er þó í kvöld , segir Jón Bjarni Steinsson , upplýsingafulltrúi hátíðarinnar , í samtali við mbl.is . „ Þetta var geðveikt , geðveikt . Alveg sturlað ! “ segir Jón Bjarni spurður um stemningu í gærkvöldi . „ Black Eyed Peas voru geggjuð og ætluðu aldrei að hætta að spila , það var svo gaman . Svo voru The Sugarhill Gang geggjaðir . Það var frábær stemning , gott veður og allir í góðu skapi . Þetta var eins og í lygasögu , “ segir Jón Bjarni og var auðheyranlega í skýjunum yfir góðu gengi hátíðarinnar það sem af er . Gestum hátíðarinnar leiddist ekki mikið . mbl.is / Arnþór Birkisson Aðstandendur hátíðarinnar voru að opna svæðið nú um hálffjögur leytið þegar blaðamaður sló á þráðinn til Jóns Bjarna og dagskráin hófst klukkan fjögur . „ Þetta er flottasta kvöldið í kvöld að mínu mati , “ bætti Jón Bjarni við . Meðal listamanna sem koma fram í kvöld eru Vök , Morcheeba , Patti Smith og Robert Plant . Lítið hefur verið um neikvæðar fréttir af hátíðinni og umræða í hverfisspjallhópum á samfélagsmiðlum hefur verið mun jákvæðari í ár heldur en áður . Spurður hvað valdi því segir Jón Bjarni að samstarfið við lögregluyfirvöld og frístundasvið Reykjavíkurborgar hafi gengið einstaklega vel í ár auk þess sem að öryggisgæsla er strangari en áður . „ Löggan er búin að vera mjög sýnileg og hjálpa okkur . Þeir eru sáttir og þetta hefur allt farið ofboðslega vel fram . Svo er það líka veðrið sem hjálpar , það eru allir glaðir þegar það er svona gott veður , “ bætir Jón Bjarni við að lokum .